News Update: อินเดียเตรียมกระตุ้นเศรษฐกิจ $5.9 แสนล้าน เน้นโครงสร้างพื้นฐาน ‘7 เครื่องยนต์’ เศรษฐกิจ ตั้งเป้า GDP ปีนี้โต 8%-8.5% สูงสุดในกลุ่มประเทศใหญ่ - FINNOMENA
รัฐบาลอินเดียเตรียมใช้จ่ายมากขึ้นเพื่อขับเคลื่อนการเติบโตของเศรษฐกิจ ในช่วงเวลาที่อินเดียซึ่งเป็นประเทศเศรษฐกิจขนาดใหญ่อันดับ 3 ของเอเชียกำลังฟื้นตัวจากการแพร่ระบาดของโควิด
1 ก.พ. 2565

รัฐบาลอินเดียเตรียมใช้จ่ายมากขึ้นเพื่อขับเคลื่อนการเติบโตของเศรษฐกิจ ในช่วงเวลาที่อินเดียซึ่งเป็นประเทศเศรษฐกิจขนาดใหญ่อันดับ 3 ของเอเชียกำลังฟื้นตัวจากการแพร่ระบาดของโควิด
วันนี้ (1 ก.พ.) Nirmala Sitharaman รมว.คลังของอินเดียเสนอร่างเพิ่มค่าใช้จ่ายประจำปีของอินเดียสู่ 39.5 ล้านล้านรูปี หรือประมาณ 5.29 แสนล้านดอลลาร์ รวมถึงการเพิ่มงบรายจ่ายการลงทุน (Capital Expenditure) อีก 35% สู่ 7.5 ล้านล้านรูปี เพื่อรองรับการเติบโตของเศรษฐกิจที่จะเริ่มขึ้นในเดือน เม.ย.
แผนกระตุ้นเศรษฐกิจดังกล่าว จะทำให้อินเดียเผชิญการขาดดุลงบประมาณที่ 6.4% ของ GDP ซึ่งสูงกว่าคาดการณ์นักวิเคราะห์โดย Bloomberg ที่ 6.1% โดยกระทรวงการคลังคาดว่างบประมาณอินเดียปีปัจจุบัน จะขาดดุลที่ 6.9% สูงกว่าระดับเป้าหมายที่ 6.8%
หลังประกาศดังกล่าว ผลตอบแทนพันธบัตรอินเดียอายุ 10 ปี เพิ่มขึ้น 9 bps โดยดัชนี Sensex เพิ่มขึ้นเกือบ 1% ขณะที่ดัชนี Nifty 50 ปรับตัวขึ้นมา 0.7%
เป้าหมายของรัฐบาลอินเดียคือ การผลักดันการเติบโตของเศรษฐกิจ โดยการเพิ่มงบประมาณในด้านโครงสร้างพื้นฐาน การสร้างงาน และการเพิ่มกำลังการผลิต (Productivity) ซึ่งจะเป็นกุญแจสำคัญต่อการฟื้นตัวอย่างยั่งยืนของเศรษฐกิจที่หดตัวจากการระบาดใหญ่ในปีที่แล้ว
โดยเน้นการลงทุนผ่าน ‘7 เครื่องยนต์’ ได้แก่ ถนน, ทางรถไฟ, สนามบิน, ท่าเรือ, ระบบขนส่งสาธารณะ, การขนส่งทางน้ำ และระบบโครงสร้างพื้นฐาน
นักวิเคราะห์คาดการณ์ว่า GDP ในปีงบประมาณที่จะสิ้นสุดในเดือน มี.ค. จะขยายตัวถึง 9.2% ซึ่งเป็นอัตราการเติบโตที่สูงที่สุดในบรรดาประเทศเศรษฐกิจขนาดใหญ่ โดยกระทรวงการคลังอินเดียคาดว่า GDP จะขยายตัวต่อเนื่องในปีหน้าที่ 8%-8.5%
รมว.คลังของอินเดียระบุว่า ร่างเพิ่มงบประมาณจะมีผลประโยชน์โดยตรงต่อกลุ่มเยาวชน ผู้หญิง และชาวนา ตลอดจนการลงทุนของทั้งภาครัฐและภาคเอกชน
นอกจากนี้ กระทรวงการคลังของอินเดียยังคาดการณ์ว่า การจดทะเบียนเข้าสู่ตลาดหุ้นของบริษัท Life Insurance ที่จะแล้วเสร็จในเร็วๆ นี้ จะสามารถเพิ่มเงินทุนให้รัฐบาลได้มากถึง 10,000 ล้านดอลลาร์ หากรัฐบาลขายหุ้นออก 5%
อ้างอิง: https://www.bloomberg.com/news/articles/2022-02-01/india-to-lay-out-plan-for-keeping-world-s-fastest-recovery-going?srnd=premium-asia&sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ตลาดหุ้นอินเดีย
อินเดีย
เศรษฐกิจอินเดีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA